b'\n_START_ARTICLE_\nVisagino atomin\xc4\x97 elektrin\xc4\x97\n_START_SECTION_\nNumatyta vieta\n_START_PARAGRAPH_\nNauja Visagino AE bus statoma \xc5\xa1alia esamos Ignalinos AE, kuri yra pietiniame Dr\xc5\xabk\xc5\xa1i\xc5\xb3 e\xc5\xbeero krante, 6 km atstumu nuo Visagino miesto, \xc5\xa1alia valstybin\xc4\x97s sienos su Latvija ir Baltarusija. Atominei elektrinei yra numatytos ir vertinamos dvi galimos statybos aik\xc5\xa1tel\xc4\x97s. Po geologini\xc5\xb3 tyrim\xc5\xb3 bus nustatyta, kuri aik\xc5\xa1tel\xc4\x97 yra tinkamesn\xc4\x97 naujos atomin\xc4\x97s elektrin\xc4\x97s statybai.\n_START_SECTION_\nPoveikis aplinkai\n_START_PARAGRAPH_\nPlanuojant statyti branduolin\xc4\x97s energetikos objekt\xc4\x85, b\xc5\xabtina \xc4\xafvertinti jo galim\xc4\x85 poveik\xc4\xaf aplinkai, t. y. visuomen\xc4\x97s sveikatai, biologinei \xc4\xafvairovei, pavir\xc5\xa1ini\xc5\xb3 vandens telkini\xc5\xb3 vandeniui, klimatui ir oro kokybei, \xc5\xbeem\xc4\x97s gelm\xc4\x97ms, dirvo\xc5\xbeemiui ir gruntiniams vandenims, kra\xc5\xa1tovaizd\xc5\xbeiui, socialinei ekonominei aplinkai._NEWLINE_2008 m. parengta naujos AE poveikio aplinkai vertinimo ataskaita buvo suderinta su 11 valstyb\xc4\x97s ir savivaldybi\xc5\xb3 institucij\xc5\xb3 Lietuvoje, j\xc4\x85 taip pat derinant su Lenkija, Baltarusija, Latvija, Estija, Suomija, \xc5\xa0vedija ir Austrija. Poveikio aplinkai vertinimo ataskait\xc4\x85 teigiamai \xc4\xafvertino speciali Tarptautin\xc4\x97s atomin\xc4\x97s agent\xc5\xabros (TATENA) ekspert\xc5\xb3 misija._NEWLINE_LR aplinkos ministerija, i\xc5\xa1analizavusi naujos AE poveikio aplinkai vertinimo ataskait\xc4\x85, pri\xc4\x97m\xc4\x97 sprendim\xc4\x85, kad naujos Visagino AE statyba ir eksploatacija aplinkosauginiu po\xc5\xbei\xc5\xabriu yra leistina.\n_START_SECTION_\nTechnologija\n_START_PARAGRAPH_\nNaujos Visagino AE statybai Lietuvoje yra pasirinkta III / III+ kartos ABWR (Pa\xc5\xbeangusis verdan\xc4\x8dio vandens reaktorius) reaktoriaus technologija. \xc5\xa0ios kartos technologijos yra moderniausios i\xc5\xa1 parengt\xc5\xb3 praktiniam \xc4\xafdiegimui ir naudoja naujausius sprendimus saugos ir veiklos optimizavimo srityse. Tokios technologijos eksploatavimas trunka apie 60 met\xc5\xb3. Aplinkosauginiu po\xc5\xbei\xc5\xabriu pasirinktoje vietoje yra leistina atomin\xc4\x97 elektrin\xc4\x97, kurios sumin\xc4\x97 galia yra iki 3400 MW.\n_START_SECTION_\nIstorija\n_START_PARAGRAPH_\n2007\xc2\xa0m. bir\xc5\xbeelio 28 d. LR Seimas pri\xc4\x97m\xc4\x97 Atomin\xc4\x97s elektrin\xc4\x97s \xc4\xafstatym\xc4\x85._NEWLINE_2008\xc2\xa0m. gegu\xc5\xbe\xc4\x97s 20 d. \xc4\xafsteigta Nacionalinio investuotojo bendrov\xc4\x97 LEO LT. 2008\xc2\xa0m. rugpj\xc5\xab\xc4\x8dio 27 d. parengus b\xc5\xabsimos atomin\xc4\x97s elektrin\xc4\x97s poveikio aplinkai vertinimo ataskait\xc4\x85, prad\xc4\x97tas jos derinimas._NEWLINE_2008\xc2\xa0m. rugpj\xc5\xab\xc4\x8dio 28 d. \xc4\xafsteigta elektrin\xc4\x97s projekto parengimo bendrov\xc4\x97 UAB \xe2\x80\x9eVisagino atomin\xc4\x97 elektrin\xc4\x97\xe2\x80\x9c, LEO LT antrin\xc4\x97 \xc4\xafmon\xc4\x97, kuri vykdo naujos atomin\xc4\x97s elektrin\xc4\x97s projekto parengiamuosius darbus._NEWLINE_2009\xc2\xa0m. baland\xc5\xbeio m\xc4\x97n. LR aplinkos ministerija, \xc4\xafvertinusi poveikio aplinkai vertinimo (PAV) ataskait\xc4\x85, pri\xc4\x97m\xc4\x97 sprendim\xc4\x85, kad aplinkosauginiu po\xc5\xbei\xc5\xabriu naujos Visagino atomin\xc4\x97s elektrin\xc4\x97s statyba ir eksploatacija pasirinktoje vietoje yra leistina._NEWLINE_Remiantis 2009\xc2\xa0m. baland\xc5\xbeio 22 d. LR Vyriausyb\xc4\x97s nutarimu Nr. 300 , patvirtintas naujos AE projekto vystymo ir \xc4\xafgyvendinimo orientacinis planas._NEWLINE_2009\xc2\xa0m. rugs\xc4\x97jo m\xc4\x97n. parengtas naujos Visagino AE verslo modelis ir finansavimo planas. J\xc4\xaf paruo\xc5\xa1\xc4\x97 konkurs\xc4\x85 laim\xc4\x97j\xc4\x99s tarptautinis konsorciumas, vadovaujamas investicinio banko \xe2\x80\x9eN M Rothschild & Sons\xe2\x80\x9c. I\xc5\xa1vadose teigiama, kad projektas yra komerci\xc5\xa1kai patraukus ir \xc4\xafgyvendinamas. Taip pat pabr\xc4\x97\xc5\xbeiama, kad \xc4\xaf \xc5\xa1\xc4\xaf projekt\xc4\x85 turi b\xc5\xabti pritrauktas finansi\xc5\xa1kai stiprus strateginis investuotojas, turintis patirties branduolin\xc4\x97je energetikoje._NEWLINE_2009\xc2\xa0m. gruod\xc5\xbeio m\xc4\x97n. Lietuva paskelb\xc4\x97 atvir\xc4\x85 tarptautin\xc4\xaf kvietim\xc4\x85 investuoti \xc4\xaf naujos AE projekt\xc4\x85 Lietuvoje. Kvietimas paskelbtas \xe2\x80\x9eValstyb\xc4\x97s \xc5\xbeiniose\xe2\x80\x9c ir Europos S\xc4\x85jungos oficialiajame leidinyje (\xe2\x80\x9eOfficial Journal of European Union\xe2\x80\x9c)._NEWLINE_2009\xc2\xa0m. sausio m\xc4\x97n. LR energetikos ministerija atrinko 5 bendroves, atitikusias i\xc5\xa1ankstin\xc4\x97s atrankos kvalifikacinius kriterijus, kurios dalyvauja tolesniuose \xc5\xa1io projekto strateginio investuotojo atrankos etapuose._NEWLINE_2011\xc2\xa0m. liepos 14 d. Koncesijos konkurso komisija d\xc4\x97l Strateginio investuotojo \xc4\xaf Visagino atomin\xc4\x99 elektrin\xc4\x99 strateginiu investuotoju atrinko Hitachi, Ltd. kartu su Hitachi-GE Nuclear Energy Ltd. \xe2\x80\x9eHitachi\xe2\x80\x9c pasi\xc5\xablymo dal\xc4\xaf sudaro pa\xc5\xbeangiojo verdan\xc4\x8dio vandens reaktoriaus (angl. Advanced Boiling Water Reactor, ABWR) technologijos tiekimas. ABWR yra vienintel\xc4\x97 \xc5\xa1iuo metu pasaulyje eksploatuojama tre\xc4\x8diosios kartos, pagerinto saugos lygio, reaktori\xc5\xb3 technologija._NEWLINE_2011\xc2\xa0m. gruod\xc5\xbeio 23 d. pasira\xc5\xa1ytas susitarimas d\xc4\x97l esmini\xc5\xb3 Visagino AE Koncesijos sutarties s\xc4\x85lyg\xc5\xb3, apibr\xc4\x97\xc5\xbeiantis pagrindinius principus, pagal kuriuos bus baigiama rengti Koncesijos sutartis. Kaip projekto in\xc5\xbeinierius prie Visagino AE prisijung\xc4\x97 ir did\xc5\xbeiausia JAV elektros energetikos infrastrukt\xc5\xabros kompanija \xe2\x80\x9eExelon\xe2\x80\x9c. \xe2\x80\x9eHitachi\xe2\x80\x9c ir UAB \xe2\x80\x9eVisagino AE\xe2\x80\x9c baig\xc4\x97 in\xc5\xbeinerinius parengiamuosius darbus._NEWLINE_2012\xc2\xa0m. kovo 30 d. baigtos Lietuvos ir \xe2\x80\x9eHitachi\xe2\x80\x9c derybos d\xc4\x97l Koncesijos sutarties ir Vilniuje parafuotas \xc5\xa1ios sutarties tekstas. Koncesijos sutar\xc4\x8diai pritarus Lietuvos Seimui, ji bus pasira\xc5\xa1oma. Pasira\xc5\xa1ius Koncesijos sutart\xc4\xaf, 30 m\xc4\x97nesi\xc5\xb3 vyks Visagino AE projektavimo darbai._NEWLINE_2012\xc2\xa0m. bir\xc5\xbeelio 21 d. Seimas balsavo d\xc4\x97l Atomin\xc4\x97s elektrin\xc4\x97s \xc4\xafstatymo pakeitim\xc5\xb3, kurie reikalingi Visagino atomin\xc4\x97s elektrin\xc4\x97s statyboms bei Koncesijos sutarties su strateginiu investuotoju \xe2\x80\x9eHitachi\xe2\x80\x9c. Koncesijos sutartyje d\xc4\x97l Visagino AE nustatyta, kad Lietuva valdys 38 proc. bendrov\xc4\x97s akcij\xc5\xb3, strateginiam investuotojui teks 20 proc., Latvijos \xe2\x80\x9eLatvenergo\xe2\x80\x9c\xc2\xa0\xe2\x80\x93 20 proc., Estijos \xe2\x80\x9eEesti Energia\xe2\x80\x9c\xc2\xa0\xe2\x80\x93 22 proc._NEWLINE_2012\xc2\xa0m. spalio 14 d. Lietuvoje buvo surengtas patariamasis referendumas d\xc4\x97l naujos atomin\xc4\x97s elektrin\xc4\x97s statybos Lietuvos Respublikoje kartu su LR Seimo rinkimais. Referendume rink\xc4\x97jams buvo pateiktas toks teiginys: \xe2\x80\x9ePritariu naujos atomin\xc4\x97s elektrin\xc4\x97s statybai Lietuvos Respublikoje.\xe2\x80\x9c 62,68\xc2\xa0% balsavusi\xc5\xb3j\xc5\xb3 nepritar\xc4\x97 Visagino AE statybai.'